-
MATSƐ YEMI Ɔ HE NƆ́ HE TOMI NÍHI (1-52)
-
Ní dulɔ ɔ (1-9)
-
Nɔ́ he je nɛ Yesu kɛ nɔ́ he tomi níhi tsu ní (10-17)
-
A tsɔɔ ní dulɔ ɔ he nɔ́ he tomi nɔ́ ɔ sisi (18-23)
-
Ngma a kɛ hu ɔ (24-30)
-
Sinapi wu ɔ kɛ masa a (31-33)
-
Nɔ́ he tomi níhi kɛ ní tsumi ha nɛ gbami ba mi (34, 35)
-
A tsɔɔ ngma a kɛ hu ɔ a he nɔ́ he tomi nɔ́ ɔ sisi (36-43)
-
Juetli nɛ a kɛ laa a kɛ adiagba kpakpa a (44-46)
-
Ya a (47-50)
-
Juetli ehehi kɛ momohi (51, 52)
-
-
A kua Yesu ngɛ e ma mi (53-58)
Anɛ o maa suɔ nɛ o kane munyu nɛ ɔ ngɛ %% mi lo?
13 Jamɛ a ligbi ɔ, Yesu je we ɔ mi nɛ e ya hii si ngɛ wo ɔ nya. 2 Kɛkɛ nɛ asafo kuu nguahi ba bua a he nya ngɛ e ngɔ, enɛ ɔ he ɔ, e ya sɛ lɛ mi nɛ e hi si, nɛ asafo kuu ɔ daa si ngɛ wo ɔ nya. 3 Nɛ e ngɔ nɔ́ he tomi níhi kɛ tsɔɔ mɛ níhi fuu. E de mɛ ke: “Hyɛ! Ní dulɔ ko je kpo konɛ e ya du ní. 4 Benɛ e ngɛ ní ɔ due ɔ, wu ɔmɛ ekomɛ ya pue blɔ ɔ he, nɛ lohwe pɛlitsɛmɛ ba nɛ a ba ye. 5 Ekomɛ hu ya pue tɛ sa nɔ he nɛ zu fuu be, nɛ a puɛ mla, ejakaa zu ɔ mi kuɔ we. 6 Se benɛ pu ɔ je ɔ, e sãa mɛ nɛ a gbo, ejakaa a be sipoku. 7 Ekomɛ ya pue miohi a mi, nɛ mio ɔmɛ wa nɛ a mia mɛ. 8 Ekpa komɛ hu ya pue zu nɛ hi nɔ, nɛ a bɔni yiblii womi. Wu ɔ eko wo kɛ bɔ he si 100, eko hu 60, nɛ ekpa ko hu 30. 9 Ha nɔ nɛ e ngɛ tue ɔ nɛ e bu tue.” 10 Lɔ ɔ he ɔ, kaseli ɔmɛ ba e ngɔ nɛ a ba bi lɛ ke: “Mɛni he je nɛ ke o kɛ mɛ ngɛ munyu tue ɔ, o kɛ nɔ́ he tomi níhi tsuɔ ní ɔ?” 11 E ha mɛ heto ke: “Nyɛɛ lɛɛ a ha nyɛ he blɔ konɛ nyɛɛ nu hiɔwe Matsɛ Yemi ɔ he laami sanehi nɛ a ngɛ klɔuu ɔ sisi, se mɛɛ lɛɛ a ha we mɛ jamɛ a he blɔ ɔ. 12 Ejakaa nɔ fɛɛ nɔ nɛ e ngɛ nɔ́ ko ɔ, a ma ha lɛ fuu kɛ piɛɛ he, nɛ e ma ná babauu; se nɔ fɛɛ nɔ nɛ e be nɔ́ ko ɔ, a ma kpɔ nɔ́ nɛ e ngɛ ɔ po ngɛ e dɛ. 13 Lɔ ɔ he je nɛ ke i kɛ mɛ ngɛ munyu tue ɔ, i ngɔɔ nɔ́ he tomi níhi kɛ tsuɔ ní ɔ nɛ; ejakaa a ngɛ hyɛe, se a ngɛ hyɛe yaka gu, nɛ a ngɛ nue, se a ngɛ nue yaka gu, nɛ jã kɛ̃ nɛ a nui sisi hulɔ. 14 Nɛ Yesaya gbami ɔ ngɛ mi bae ngɛ a blɔ fa mi. E de ke: ‘Numi lɛɛ nyɛ maa nu, se nyɛ be sisi nue kɔkɔɔkɔ, nɛ nyɛ maa hyɛ mohu lɛɛ, se nyɛ be nae kɔkɔɔkɔ. 15 Ejakaa nimli nɛ ɔmɛ kplii a tsui. A nu kɛ a tue, se a pee we he nɔ́ ko. A ma a hɛ ngmɛ bɔ nɛ pee nɛ a ko hyɛ kɛ a hɛ ngmɛ nɛ a kó nu kɛ a tue nɛ́ a tsui hu nɛ ko nu sisi, konɛ a kpale a se nɛ ma tsa mɛ.’ 16 “Se nyɛɛ lɛɛ nyɛ ngɛ bua jɔmi, ejakaa nyɛ na ní nɛ ɔmɛ kɛ nyɛ hɛ ngmɛ nɛ nyɛ nu kɛ nyɛ tue. 17 Ejakaa i ngɛ nyɛ dee ngɛ anɔkuale mi ke, gbali kɛ dali babauu suɔ kaa a maa na níhi nɛ nyɛ ngɛ nae ɔ, se a nɛ, nɛ a suɔ kaa a maa nu níhi nɛ nyɛ ngɛ nue ɔ, se a nui. 18 “Amlɔ nɛ ɔ, nyɛɛ bu nɔ́ he tomi nɔ́ ɔ nɛ kɔɔ nyumu ɔ nɛ e ya du ní ɔ he ɔ tue. 19 Nɔ fɛɛ nɔ ko nɛ e nuɔ Matsɛ Yemi munyu ɔ se e nui sisi ɔ, nɔ yayami ɔ baa nɛ e ba saa wu nɛ a du ngɛ e tsui mi ɔ kɛ yaa; lɔ ɔ ji wu nɛ ya pue blɔ ɔ he ɔ nɛ. 20 Ngɛ nɔ́ nɛ a du ngɛ tɛ sa nɔ ɔ blɔ fa mi ɔ, lɔ ɔ ji nɔ nɛ e nuɔ munyu ɔ nɛ e kɛ bua jɔmi kplɛɛɔ nɔ amlɔ nɔuu. 21 Se kɛ̃ ɔ, e be sipoku ngɛ lɛ nitsɛ e mi, enɛ ɔ he ɔ, e hii si be bɔɔ, nɛ ke e kɛ haomi loo yi mi wami kpe ngɛ munyu ɔ he ɔ, oya nɔuu kɛkɛ e nane tɔ̃tɔ̃. 22 Ngɛ nɔ́ nɛ a du ngɛ mio ɔmɛ a mi ɔ blɔ fa mi ɔ, lɔ ɔ ji nɔ nɛ e nuɔ munyu ɔ, se níhi a blɔ nya tomi* nɛ ɔ mi yeyeeye peemi kɛ ní nami nɛ sisiɔ nɔ ɔ miaa munyu ɔ, nɛ e wui yiblii. 23 Ngɛ wu nɛ ya pue zu nɛ hi ɔ nɔ ɔ blɔ fa mi ɔ, lɔ ɔ ji nɔ nɛ e nuɔ munyu ɔ nɛ e nuɔ sisi nɛ e woɔ yiblii. Eko woɔ kɛ bɔɔ he si 100, eko hu 60, nɛ ekpa ko hu 30.” 24 E ngɔ nɔ́ he tomi nɔ́ kpa hu kɛ tsu ní. E de mɛ ke: “A kɛ hiɔwe Matsɛ Yemi ɔ ma nyɛ maa to nyumu ko nɛ e du wu kpakpa ngɛ e ngmɔ mi ɔ he. 25 Be mi nɛ nihi hwɔɔ si ɔ, e he nyɛlɔ ɔ ba nɛ e ba du hu* kɛ futu ngma a nɛ e je. 26 Benɛ e puɛ nɛ e wo yiblii ɔ, jamɛ a be ɔ mi nɛ hu ɔmɛ hu je a yi kpo. 27 Lɔ ɔ he ɔ, nyɔmtsɛ ɔ ngɛ we ɔ mi ɔ nyɔguɛ ɔmɛ ba nɛ a ba bi lɛ ke, ‘Nyɔmtsɛ, anɛ pi wu kpakpahi nɛ o du ngɛ o ngmɔ ɔ mi ɔ lo? Lɛɛ kɛ e ba lɛ kɛɛ nɛ huhi puɛ ngɛ mi ɔ?’ 28 E de mɛ ke, ‘Nyumu ko, he nyɛlɔ ko nɛ e pee nɔ́ nɛ ɔ nɛ.’ Nyɔguɛ ɔmɛ bi lɛ ke, ‘Lɛɛ, anɛ o suɔ kaa waa ya nɛ wa ya hiaa mɛ lo?’ 29 E de ke, ‘Ohoo, i ngɛ gbeye yee kaa ke nyɛ ngɛ hu ɔmɛ hiae ɔ, nyɛ maa hiaa ngma amɛ hu kɛ piɛɛ he. 30 Nyɛɛ ngmɛɛ mɛ tsuo a he nɛ a wa kɛ ya si ní kpami be ɔ, nɛ ke ní kpami be ɔ su ɔ, ma de ní kpali ɔmɛ ke: Kekleekle ɔ, nyɛ bua hu ɔ nya nɛ nyɛɛ fĩ mɛ yi tlomi nya yi tlomi nya konɛ nyɛɛ sã; lɔ ɔ se ɔ, nyɛ bua ngma a nya kɛ wo ye nito he ɔ.’” 31 E ngɔ nɔ́ he tomi nɔ́ kpa ko hu kɛ tsu ní. E de mɛ ke: “Hiɔwe Matsɛ Yemi ɔ ngɛ kaa sinapi wu nɛ nyumu ko ngɔ nɛ e ya du ngɛ e ngmɔ mi. 32 Ngɛ anɔkuale mi ɔ, wu nɛ ɔ ji wu nyafii pe kulaa ngɛ wuhi tsuo a kpɛti, se ke e wa a, lɛ ji tso nɛ kle pe kulaa ngɛ tsohi nɛ a yeɔ a ba amɛ a kpɛti, nɛ hiɔwe lohwe pɛlitsɛmɛ baa nɛ a ba hwɔɔ e kɔni ɔmɛ a nɔ.” 33 E ngɔ nɔ́ he tomi nɔ́ kpa ko hu kɛ tsu ní. E de mɛ ke: “Hiɔwe Matsɛ Yemi ɔ ngɛ kaa masa nɛ yo ko ngɔ kɛ futu ma ehe susumi ní* nguahi etɛ kɛ ya si ma a tsuo gbo.”* 34 Nɔ́ he tomi níhi lɛ Yesu kɛ tsɔɔ asafo kuu ɔmɛ ní nɛ ɔmɛ tsuo. Niinɛ, e de we mɛ nɔ́ ko nɛ e kɛ nɔ́ he tomi nɔ́ tsu we ní, 35 konɛ nɔ́ nɛ Mawu de kɛ gu gbalɔ ɔ nɔ ɔ nɛ ba mi. E de ke: “Nɔ́ he tomi níhi lɛ maa je ye nya mi; ma jaje níhi nɛ a ngɔ kɛ laa kɛ je sisije* ɔ kɛ tsɔɔ.” 36 Lɔ ɔ se ɔ, benɛ e wo asafo kuu ɔmɛ blɔ ɔ, e ho we ɔ mi ya. E kaseli ɔmɛ ba e ngɔ nɛ a ba de lɛ ke: “Moo tsɔɔ wɔ hu ɔmɛ nɛ a ngɛ ngmɔ ɔ mi ɔ, a he nɔ́ he tomi nɔ́ ɔ sisi.” 37 E ha mɛ heto ke: “Nɔmlɔ Bi ɔ ji nɔ nɛ e du wu kpakpa a nɛ; 38 ngmɔ ɔ ji je ɔ. Wu kpakpa a ji Matsɛ Yemi ɔ mi bimɛ ɔmɛ, se hu ɔmɛ ji nɔ yayami ɔ bimɛ ɔmɛ, 39 nɛ he nyɛlɔ ɔ nɛ e du mɛ ɔ ji Abosiami. Ní kpami be ɔ ji níhi a blɔ nya tomi* ko nyagbe be, nɛ ní kpali ɔmɛ ji hiɔwe bɔfohi. 40 Lɔ ɔ he ɔ, kaa bɔ nɛ a bua hu ɔmɛ a nya nɛ a sã ngɛ la mi ɔ, jã nɔuu kɛ̃ nɛ e maa ba ngɛ níhi a blɔ nya tomi* ɔ nyagbe be ɔ hu mi. 41 Nɔmlɔ Bi ɔ maa tsɔ e bɔfo ɔmɛ, nɛ a ma ba je níhi tsuo nɛ tɔ̃tɔ̃ɔ nɔ nane, kɛ nihi tsuo nɛ a yi mlaa nɔ ɔ kɛ je e Matsɛ Yemi ɔ mi, 42 nɛ a ma sake mɛ kɛ fɔ flɔɔnɔɔ kɛ e mi la nɛ ngɛ tsoe ɔ mi. Lejɛ ɔ ji he nɛ a ma fo ya nɛ a ma kpe a lungu nya ngɛ. 43 Jamɛ a be ɔ mi ɔ, dali ɔmɛ ma kpɛ wawɛɛ kaa pu ngɛ a Tsɛ ɔ Matsɛ Yemi ɔ mi. Ha nɔ nɛ e ngɛ tue ɔ nɛ e bu tue. 44 “Hiɔwe Matsɛ Yemi ɔ ngɛ kaa juetli ko nɛ a ngɔ kɛ laa ngɛ ngmɔ mi, nɛ nyumu ko ya na nɛ e ngɔ kɛ laa; nɛ akɛnɛ e bua jɔ he je ɔ, e ya nɛ e ya jua nɔ́ fɛɛ nɔ́ nɛ e ngɛ ɔ nɛ e kɛ ya he jamɛ a ngmɔ ɔ. 45 “Jehanɛ se hu ɔ, hiɔwe Matsɛ Yemi ɔ ngɛ kaa jua yelɔ blɔ hialɔ ko nɛ e ngɛ adiagba kpakpahi hlae. 46 Benɛ e ya na adiagba kake nɛ he jua wa a, e je kɛ ho, nɛ amlɔ nɔuu ɔ, e ya jua níhi tsuo nɛ e ngɛ ɔ, nɛ e kɛ ya he. 47 “Jehanɛ se hu ɔ, hiɔwe Matsɛ Yemi ɔ ngɛ kaa ya ko nɛ a wo ngɛ wo ɔ mi nɛ e du lo slɔɔtoslɔɔtohi. 48 Benɛ e hyi ɔ, a gbla kɛ ba wo ɔ nya, nɛ a hi si, nɛ a hla lo kpakpa amɛ kɛ wo níhi a mi, se ní nɛmɛ nɛ a hí ɔ lɛɛ, a sake mɛ ngɔ pue he. 49 Jã pɛ nɛ e maa ba ngɛ níhi a blɔ nya tomi* ɔ nyagbe be ɔ mi. Hiɔwe bɔfo ɔmɛ maa je kpo nɛ a ma ya hla nimli yayami ɔmɛ ngɛ dali ɔmɛ a kpɛti, 50 nɛ a ma sake mɛ kɛ fɔ flɔɔnɔɔ kɛ e mi la nɛ ngɛ tsoe ɔ mi. Lejɛ ɔ ji he nɛ a ma fo ya nɛ a ma kpe a lungu nya ngɛ. 51 “Anɛ nyɛ nu ní nɛ ɔmɛ tsuo a sisi lo?” A de lɛ ke: “Ee.” 52 Kɛkɛ nɛ e de mɛ ke: “Ke jã ji sane ɔ, ma ní tsɔɔlɔ fɛɛ ma ní tsɔɔlɔ nɛ a tsɔɔ lɛ hiɔwe Matsɛ Yemi ɔ he ní ɔ ngɛ kaa nyumu ko nɛ e ji wetsɛ, nɛ e je ní hehi kɛ ní momohi kɛ je e juetli to he ɔ.” 53 Benɛ Yesu ngɔ nɔ́ he tomi ní nɛ ɔmɛ kɛ tsu ní ta a, e je lejɛ ɔ. 54 Benɛ e ba lɛ nitsɛ e ma a mi ɔ, e bɔni mɛ ní tsɔɔmi ngɛ a kpe he ɔ, nɛ a nya kpɛ a he nɛ a bi ke: “Jije nyumu nɛ ɔ ná juɛmi nɛ ɔ kɛ he wami ní tsumi nɛ ɔmɛ kɛ je? 55 Anɛ pi kapitɛ ɔ binyumu ɔ ji nɛ ɔ lo? Anɛ pi e yayo nɛ a tsɛɛ lɛ ke Maria a, nɛ pi e nyɛmimɛ nyumuhi ji Yakobo kɛ Yosɛf kɛ Simon kɛ Yudas ɔ lo? 56 Nɛ e nyɛmimɛ yi ɔmɛ ɔ, anɛ pi waa kɛ mɛ tsuo nɛ ngɛ hiɛ ɔ lo? Lɛɛ jije e ná ní nɛ ɔmɛ tsuo kɛ je mɔ?” 57 Lɔ ɔ he ɔ, a nane tɔ̃tɔ̃ ngɛ e he. Se Yesu de mɛ ke: “Gbalɔ hɛ mi ngɛ nyami, se pi ngɛ lɛ nitsɛ e ma mi, aloo ngɛ lɛ nitsɛ e we mi.” 58 Nɛ akɛnɛ a be hemi kɛ yemi he je ɔ, e tsu we he wami ní tsumihi fuu ngɛ lejɛ ɔ.
^ Nga ko nɛ ngɛ kaa ngma.
^ Hela, “sea susumi ní.” Sea kake peeɔ lita 7.33.
^ Aloo “sa.”
^ E ma nyɛ maa pee, “kɛ je be nɛ a to je ɔ sisi.”